Jabarkan Watak dari Penyiasat Remaja dalam bahasa melayu

Kindaichi Hajime (金田一 一 Kindaichi Hajime): Pelajar sekolah tinggi ini merupakan pelajar malas, tidak bermotivasi, mata keranjang dan merupakan teman kanak-kanak Miyuki Nanase. Walau bagaimanapun, hanya beberapa orang sahaja yang mengetahui kebijaksanaan dan keberaniannya dengan nilai IQ sebanyak 180 yang berkemungkinan diwarisi darippada datuknya, penyiasat Kindaichi Kousuke (watak rekaan Seishi Yokomizo; dan dipanggil "Columbo Jepun" oleh sesetengah orang).  Frasa, "Kes ini telah dibongkar!", menunjukkan kepada pembaca yang dia telahpun mempunyai semua fakta untuk mencari identiti pembunuh dan cara pembunuhan. Walaupun selalunya cuai, dia ialah sahabat yang baik, setia dan penyiasat yang bertaraf tinggi.

Nanase Miyuki (七瀬 美雪 Nanase Miyuki): Teman kanak-kanak dan jiran Hajime, banyak persoalan yang timbul tentang mengapa pelajar contoh seperti Miyuki menjadi kawan kepada si pemalas seperti Hajime. Jauh di lubuk hatinya, Miyuki merasakan Hajime bukanlah bodoh dan mereka saling jatuh hati walaupun masih belum diungkapkan lagi. Tarikh lahirnya adalah 24 November, seperti yang tercatat dalam "Kes Pembunuhan Atas Skrin," iaitu ketika salah seorang watak bernama Kurokawa Hiho yang ada bertanya tentang horoskop.

Kenmochi Isamu (剣持 勇 Kenmochi): Inspektor polis Tokyo yang bertemu dengan Hajime sejak kes yang pertama lagi dan kemudiannya sangat mengkagumi remaja itu serta memberi sokongan kepadanya tanpa berbelah bahagi. Dia lazim menjadi pegawai yang menyiasat kes Hajime dan sentiasa memberikan bantuan rasmi hanya kerana dia mempercayai sepenuhnya kebolehan Hajime,

Akechi Kengo (明智 健悟 Akechi Kengo): Merupakan detektif polis (superintenden) yang bijak dan penyelia kepada Kenmochi. Kemunculan pertamanya adalah ketika "Legenda Kes Pembunuhan Hantu Salji", yang menjadi saingan Hajime untuk menyelesaikan kes tetapi masih membantunya mengelakkan dari masalah. Dia sering membandingkan kes jenayah di Jepun dengan pengalamannya ketikan di Los Angeles, dan membuatkannya lebih bongkak dalam perwatakannya. Dalam "Kes Pembunuhan Di Atas Kereta Api Magik", dapat diketahui yang dia berjumpa dengan Chikayama Reiko sebelum kematiannya yang membantu Kindaichi menyelesaikan kes. Dalam siri baru yang belum diterbitkan di Malaysia iaitu "Kes Pembunuhan Sekolah Neraka", dia (yang menyamar sebagai guru matematik) mendakwa pernah mengajar tiga tahun di sekolah persediaan. Dia turut mengetahui Bahasa Inggeris dan Bahasa Perancis.

Hayami Reika (速水 玲香 Hayami Reika): Penyanyi dan pelakon terkenal Jepun yang mula muncul ketika "Legenda Kes Pembunuhan Hantu Salji" pada asalnya ditampilkan dengan sifat angkuh dan berlagak tetapi kemudiannya menjadi seorang gadis lemah yang memerlukan perlindungan. Selepas kes itu, Reika jatuh hati kepada Hajime dan menghantar coklat berbentuk jantung hanya kepadanya ketika Hari Valentine tanpa menulis nama. Sejak itu, dia dan Miyuki saling bersaing kerana Hajime. Dalam "Kes Pembunuhan di Manor Tarot", kehidupan silam Reika yang dia sendiri telah lupa akhirnya diketahui. Abang kandungnya terbunuh kerana ingin menyelamatkannya dari runtuhan salji dan bapa yang menjaganya selama ini adalah pembunuh kepada bapa kandungnya.

Saki Ryuta (佐木 竜太 Saki Ryūta) dan Saki Ryuji (佐木 竜二 Saki Ryūji): Ryuta mula muncul dalam "Kes Pembunuhan Ajaib di Sekolah" yang merupakan ahli kepada Persatuan Pengajian Misteri. Dia sering membawa bersama kamera V8 dan merakam apa sahaja. Pita tersebut telah banyak membantu Hajime. Dalam "Kes Pembunuhan di Hotel Ijinkan", pita videonya menjadi bukti penting dan mengakibatkan dia dibunh kerana itu. Dalam "Kes Pembunuhan Remaja Kindaichi", adiknya, Saki Ryuji, yang tak tumpah seperti abangnya, mendekati Hajime dalam satu parti dan memberitahu yang abangnya ada memberitahu di dalam mimpi untuk membantu Kindaichi yang akan ditimpa masalah. Tak lama kemudian, Hajime telah dituduh membunuh seorang penulis dan Ryuji adalah salah seorang yang membantu Hajime membersihkan namanya. Selepas itu, Ryuji sering mendakwa yang dia adalah pembantu Hajime dan kadang kala benar-benar membantu Hajime menyelesaikan kes.

Itsuki Yosuke (いつき 陽介 Itsuki Yōsuke): Penulis bebas yang mula muncul dalam "Kes Pembunuhan di Tasik Kecintaan Pilu" dan mereka menjadi sahabat baik kemudiannya. Dia muncul kembali dalam "Kes Pembunuhan di Hotel Ijinkan" dan membantu Hajime yang dalam pelarian dalam "Kes Pembunuhan Remaja Kindaichi". Sejak itu, dia sering dihubungi dan membantu Hajime dengan menggunakan kerjanya sebagai penulis bebas untuk mencari maklumat. Walau bagaimanapun pernah sekali dia tertipu dalam "Kes Pembunuhan Remaja Kindaichi", iaitu Yosuke mendapati salah satu kawan baikya adalah suspek utama. Bekas kekasihnya juga ditonjolkan dalam "Kes Pembunuhan Khazanah Amakusa" yang serba sedikit menceritakan kisah lampaunya.

Takato Yoichi (高遠 遙一 Takato Yōichi): Musuh ketat Hajime yang sama bijaknya seperti Hajime dan Akechi. Dia menggunakan kepintarannya untuk melakukan pembunuhan yang hampir mustahil dilakukan, yang semuanya dilakukan dengan kesenian dan magik serta mampu mempergunakan orang lain.Dia mahir untuk mendekati orang yang mempunyai hasrat untuk membunuh dan membantu mereka melicinkan rancangan serta memainkan peranan di "balilk tabir" hanya untuk hiburan. Setiap kali dia didedahkan, dia pasti mampu melepaskan diri. Kerana itu, dia sering mengucapkan "Semoga berjaya, detektif!".